Vážené panie poslankyne, páni poslanci,

občania našej obce, milí hostia.

Dnes, tesne pred nadchádzajúcim sviatočným obdobím, sme sa spolu zišli na ustanovujúcom zhromaždení obecnej samosprávy, ktorá vzišla z vôle občanov našej obce, z ich slobodného a demokratického rozhodnutia. Uplynuvšie komunálne voľby do orgánov samosprávy v našej spoločnosti sa zapísali do svojej histórie ako pokojné, nerušené, bez negatívnych prejavov medzi voličmi a kandidátmi do orgánov samosprávy. Považujem to ako dôstojný a kultivovaný akt, v ktorom obyvatelia Bohdanoviec určili, kto ich bude zastupovať vo všetkých sférach vzájomného spolužitia. Z tohto miesta v prvom rade ďakujem za to, že občania Bohdanoviec mi vo voľbách dali opätovne svoj hlas a tým prejavili dôveru v môj spôsob vedenia obce a života v nej. Hlboko sa pred nimi skláňam a vyslovujem presvedčenie, že ich nesklamem a dokončím toto obdobie zo vztýčenou hlavou, smelo sa pozrúc do očí každému z vás. Pozorne a vnímavo budem počúvať názory iných a samozrejme i opodstatnenú kritiku. Spolu vytvárajme krajšie a kultúrnejšie prostredie pre seba i generácie, ktoré prídu po nás. V tejto chvíli upriamujem pozornosť na ostatných volených predstaviteľov obce a to novozvolených poslancov OZ, bez ktorých sa správa obce realizovať nedá. Gratulujem zvoleným, tu prítomným poslancom k vysloveniu sľubu poslanca OZ a k získaniu mandátu zastupovania svojich voličov v riadení a rozhodovaní samosprávy. Som presvedčený, že spoločne vytvoríme tím, ktorý bude hravo znášať všetky ťažkosti každodenného života. Verím, že medzi sebou si budeme vychádzať, nebudeme sa báť povedať svoj názor, budeme vhodne argumentovať a vedieť, v rámci prejednávanej problematiky, uzatvárať kompromisy a hľadať riešenia. Nebojím sa povedať, poznajúc jednotlivých poslancov, že toto je v našich silách a hodnotenie občana po uplynutí volebného obdobia bude pozitívne. Snaha a úsilie zlepšovať prostredie okolo nás treba pretaviť do konkrétnych hmatateľných činov. Budem presadzovať ciele a úlohy dlhodobo známe a zverejňované v uplynulých rokoch, chcem získať podporu dobrých myšlienok poslaneckého zboru. V túto slávnostnú chvíľu ďakujem poslancom a členom komisií, ktorí ukončili svoje pôsobenie v samosprávnych orgánoch obce. Plodné a zmysluplné pôsobenie a rozhodovanie v dôležitých otázkach prinášalo postupne svoje ovocie. Počnúc od ZŠ s MŠ, cez záujmové, spoločenské a občianske združenia, všade tam bolo cítiť progres a zanietenosť v činnosti za čo tiež treba vedúcim predstaviteľom poďakovať a podporiť ich i v ďalšom období.

Naša dedina má svoju históriu, aj súčasnosť, spolu s dobrými a pracovitými ľuďmi, našimi občanmi.

Vážení prítomní,

Stojíme na prahu blížiacich sa sviatkov, Vianoc a nového roka, preto mi dovoľte, aby som v závere svojho vystúpenia všetkým obyvateľom našej obce, v mene svojom i v mene zamestnancov obce zaželal príjemné sviatky, pevné zdravie a veľa síl pri napĺňaní životných plánov a predsavzatí.